**II. forduló 1. feladat**

**Válasszatok az alább felsorolt vitatható/vitatandó kijelentések közül ötöt, és írjatok azokhoz 3-3 támogató érvet illetve ellenérvet, cáfolatot!**

**1. Az ember tragédiája könyvdráma, elsősorban olvasásra szánt irodalmi mű.**

Érvek ellene:

* A Tragédia nem csupán egy olvasásra szánt könyv. Változatos színei, a rendezői-díszlet- és jelmeztervezői képzeletet megmozgató jelenetei és színről-színre szerepváltó szereplői színpadi megjelenítést kívánnak.
* Paulay Ede, a Nemzeti Színház igazgató-rendezője állította színre először 1883. szeptember 21-én. Ha ez egy félresikerült vállalkozás lett volna, nem arat osztatlan sikert az ősbemutató, és nem tartják színen 1905-ig, és nem kezdik el játszani a magyar színházakban. A Fővárosi Lapok pl. ezt írta az ősbemutatóról: „a nagy közönség négy óra hosszán át szakadatlan figyelemmel nézte ama nagy történeti tableauk életelevenségét […] Átalános volt az elismerés, főleg Paulay iránt. Mindjárt a harmadik kép után zajosan tapsolták ki kétszer”.
* Ha valóban csak könyvdráma lenne, nem vénnék elő újra és újra a színházak, nem lenne alkalmas a filmes sőt rajzfilmes (Jankovics Marcell) feldolgozásra, nem érdeklődne iránta a külföldi színjátszás sem.

Érvek mellette:

* Az ember tragédiája egy kivételes mű, az egyik legnagyobb alkotása a magyar irodalomnak. "Az ember tragédiája úgy koncepcióban, mint kompozícióban igen jeles mű" – írta Arany János, hozzátéve azt is, hogy költői műről van szó! Az ilyen hosszú költői művek pedig olvasásra szánt alkotások.
* Túl terjedelmes ahhoz, hogy egy átlagos hosszúságú darabot rendezzenek belőle – az ősbemutató pl. négyórás volt, jóllehet erősen kurtították a szöveget –, így az olvasó számára fontos részletek is kimaradhatnak a darabból, illetve a helyszínek sokasága miatt meglehetősen nehéz bemutatni.
* Az Tragédia esetében, hisz emberiségkölteményről, drámai költeményről van szó, fontos az ízlelgető olvasás, a filozófiai mélységű szövegek értelmezése sőt folyamatos újraértelmezése.

**2. A bibliai keretszínek másodlagosak a történeti vagy álomszínekhez képest.**

Érvek ellene:

* Nem lehetnek másodlagosak, hiszen a zsidó-keresztény, görög-római kultúrán fölnövekedő, a műben is megjelenített európai civilizáció értelmezésének háttere, a közös alap, a Biblia.
* A keretnek fontos dramaturgiai szerepe van, és a cselekménytörténet egységesítésének is garanciája. Az álomszínek története a biblikus történések, szereplői kapcsolatok illusztrációja, illetve a konklúzió is itt fogalmazódik majd meg, a szereplők kapcsolatának változását, újrarendeződését is a keretszínekben tapasztalhatjuk meg..
* A műfaji konvenció – emberiségköltemény, drámai költemény – is megköveteli a biblikus hátteret! Pl.: Goethe Faustja!

Érvek mellette:

* A keretszínek meséssé, mitológiaivá teszik a művet, és ez az atmoszféra a történeti színekre is hatással van, így kevéssé hihető a történeti szemlélet.
* A nagy fölismerések a történeti színekben fogalmazódnak meg, és az emberiség sorsa a történelemben alakul, nem a mítosz világában.
* A kerettörténet a Biblia és a kereszténység által agyonismételt sztori. Az érdekesség varázsa így már a bevezető színekben elvész.

**4. Lucifer célja, hogy az álmai látomásával öngyilkosságba kergesse Ádámot!**

Érvek ellene:

* Nem, hiszen akkor nem tudná végrehajtani a tervét. Neki az a fontos, hogy az Istent mímelő báb, az istenképmás nyomorulttá legyen, hiszen ezzel tudja bizonyítani az Úrnak a teremtői tökéletlenséget.
* Nem, mert akkor nem lenne kivel küzdenie. Az Úrral vívott küzdelem csak szócsata, az ő igazi terepe az emberek világa! Ádám nélkül okafogyottá lenne az örök tagadás.
* Az a cél, hogy Ádám megérezze a hiábavalóságot, a céltalanságot, és istenképmásként ezt tükrözze vissza az Úrnak. A csüggedő Ádámot a XV. színben kineveti, lenézi: „Siránkozol? - csupán a gyávaság/Fogadja el harc nélkül a csapást+.

Érvek mellette:

* Igen, mert ezáltal akarja megsemmisíteni az Embert és megdönteni az Úr hatalmát!
* Igen, hiszen már a 13. Színben, az Űrben örül Lucifer, mert úgy érzi, hogy közel van terve megvalósulásához.
* Igen, mert Lucifer számára Ádám csak egy eszköz az Úr ellen vívott küzdelemben.

**9. A párizsi az egyetlen történelmi szín, melyből Ádám nem csalódva ébred.**

Érvek ellene:

* Nem, mert amit Ádám Párizsban tapasztal, az korántsem testesíti meg az ideált: például a kivégzések, például a politikai küzdőtérre kilépő nő lealjasulása, például a tömeg befolyásolhatósága, amit már Athénben is megélt. Az egyes színek tapasztalatai pedig beépülnek, nem felejtődnek el.
* Nem, mert, ahogy Ádám fogalmaz: *„magam teszem le a fegyvert, elég volt!“*
* A tizedik színben, a második prágai színben Ádám lehangoltan ébred, s ezt Lucifer meg is jegyzi: „Ismérem én az ily lehangolást,/Mely a mámornak reggelén köszön be“.

Érvek mellette:

* A két prágai szín közé szerkesztett párizsi szín Kepler álma elsősorban! Kepler ébredése követi a színt, nem Ádámé.
* A „Szabadság, Egyenlőség, Testvériség“ nagy szent eszméit belecsomagolja Madách a prágai színbe. Kepler nosztalgiával tekint rá az ébredés után, és ez a nosztalgia nem csupán a szereplőé, hanem a szerzőjé is: *„Mi nagyszerű kép tárult fel szememnek!“*
* A kilencedik az egyetlen szín, ahol Lucifer, a kiábrándulás motiválója, csak a szín végén van jelen, néma szereplőként.Ő a bakó, az ítélet végrehajtója, de az ítélet nem tőle származik!

**10. A londoni színben Ádám először közsorsú, nem romantikus nagy ember.**

Érvek ellene:

* A prágai színben sem nagy ember, legalábbis a kor értékszemlélete és a regnáló hatalom számára nem. A hatalom használja a tudóst, kihasználja, de méltatlan feladattal látja el; sorsa ott is alattvalói sors.
* Ádám itt kívülálló, messziről jött idegen, utazó, aki először csak egy toronyból, a Tower-ből figyeli, szemléli az eseményeket. Rálát a világra, a londoni élet számára a személet tárgya. Ez a pozíció és a Lucifer által rendelkezésére álló eszközök teszik őt nem mindennapivá.
* Ádám eszközei – pl. Éva meghódítására, az anya megnyerésére használja – nem mindennapi eszközök, nem a reális világ eszköztárából valók.

Érvek mellette:

* Igen, mert elvegyül a tömegben Ádám, idomul a környezethez, és figyeli az embereket, a zajló életet.
* Nem cselekvő, nem nagy változásokat elindító, tömegeket befolyásoló hős ebben a színben, kizárólag csak szemlélődik.
* A világ, amelybe igyekszik beleolvadni, a korai kapitalizmus, az eredeti tőkefelhalmozás világa nyugaton. Ez a világ nem tűri az egyéniséget, a személyiség értéke helyett az anyagi javak töltik be az egyenérték szerepét, és az anyagi javak helyzetbe hozhatnak, de csupán csak anyagi javakkal nem kovácsolható nagy ember, hős.